1. ปัจจัยความเสี่ยง

ความเสี่ยงด้านการเงิน

จากการที่บริษัทฯ กู้ยืมที่เงินตราต่างประเทศ (BIBF) วงเงิน 4.50 ล้านเหรียญสหรัฐอเมริกา
ทำให้บริษัทฯ มีความเสี่ยงจากการที่ค่าเงินบาทอ่อนตัวลง และบริษัทฯ
มิได้มีการทำสัญญาป้องกันความเสี่ยงเอาไว้ เพราะผลขาดทุนเป็นเพียงตัวเลขทางบัญชีเท่านั้น
ประกอบกับบริษัทฯ ได้รับอนุมัติจากทางธนาคารให้ปลอดชำระเงินต้นจนถึงกลางปี 2546
ซึ่งในปัจจุบันบริษัทฯ ได้เจรจากับทางธนาคาร เพื่อขอขยายระยะเวลาในการชำระหนี้ออกไปเป็น
7-10 ปี ซึ่งเป็นการกระจายความเสี่ยงออกไป และอยู่ในระหว่างการพิจารณาของธนาคาร
โดยบริษัทฯ มั่นใจว่าจะได้รับการอนุมัติจากทางธนาคาร แต่อย่างไรก็ดี
จากภาวะสงครามและภาวะเศรษฐกิจสหรัฐอเมริกาหดตัว
น่าจะไม่ก่อให้เกิดความเสี่ยงทางด้านนี้มากนัก

 ความเสี่ยงทางด้านภาวะการแข่งขัน

บริษัทฯ ประกอบธุรกิจห้างสรรพสินค้า ซึ่งในปัจจุบันมีการแข่งขันที่รุนแรงและต่อเนื่องมาตลอด
โดยเฉพาะคู่แข่งส่วนใหญ่ที่เข้ามาลงทุนจะเป็นธุรกิจค้าปลีกข้ามชาติรายใหญ่ที่มีความรู้ ความชำนาญ
และได้เปรียบทั้งทางด้านเงินลงทุนและเทคโนโลยี
เข้ามาดำเนินธุรกิจในเขตท้องที่เทศบาลนครหาดใหญ่ นอกจากบิ๊กซี ,แม็คโคร ,โลตัส ,เซ็นทรัล
และโรบินสัน ซึ่งมีอยู่ก่อนแล้ว ยังมีคาร์ฟูร์ ซึ่งอยู่ระหว่างการขออนุญาตปลูกสร้าง
และรอดูกฎหมายผังเมืองที่จะบังคับใช้ในเร็ววันนี้

ภาวะการแข่งขันด้านค้าปลีกในปัจจุบันผู้บริโภคมีช่องทางในการเลือกซื้อสินค้าและบริการมากขึ้น
จะเลือกแต่สิ่งที่ดี มีคุณภาพ ราคาถูก และประหยัด ดังนั้นบริษัทฯ จึงต้องใช้กลยุทธ์ทางด้านราคา
และส่งเสริมการขาย เพื่อรักษาส่วนแบ่งทางการตลาด
ซึ่งจะส่งผลให้กำไรในการประกอบธุรกิจลดลง
รวมทั้งความจำเป็นที่จะต้องลงทุนมากขึ้นในการปรับปรุง ตกแต่ง
และจัดเลย์เอ๊าท์ภายในใหม่ซึ่งต้องใช้เงินลงทุนค่อนข้างสูง เพื่อรักษายอดขายอีกด้วย
ประกอบกับในปี 2546 ภาวะอัตราดอกเบี้ยยังคงต่ำและมีแนวโน้มจะลดต่ำลงอีก
และรัฐบาลได้ออกโครงการบ้านเอื้ออาทร ซึ่งจะยิ่งทำให้ประชาชนใช้เงินอย่างประหยัดขึ้นอีก
สำหรับเรื่องการบริโภค อย่างไรก็ตาม บริษัทฯ
ก็ได้วางกลยุทธ์เสริมโดยเพิ่มความหลากหลายของการให้บริการเพื่อเป็นจุดแข็ง
และหลีกเลี่ยงที่จะแข่งขันกับจุดเด่นของคู่แข่ง มีการเพิ่มกลยุทธ์ทางการตลาด
ตลอดจนการจัดกิจกรรมพิเศษเพิ่มมากขึ้นและต่อเนื่อง ซึ่งจะช่วยลดผลกระทบจากความเสี่ยงดังกล่าว

ความเสี่ยงด้านความสามารถในการจ่ายเงินปันผล

สืบเนื่องจากความเสี่ยงในการดำเนินธุรกิจในภาวะการแข่งขันที่รุนแรงตามที่กล่าวมาข้างต้น
และสืบเนื่องมาตั้งแต่เกิดภาวะวิกฤตเศรษฐกิจในปี 2540 เรื่อยมาจนกระทั่งถึงปัจจุบัน ทำให้บริษัทฯ
มีผลขาดทุนในปี 2545 จำนวน 24.86 ล้านบาท และมีผลการดำเนินงานขาดทุนสะสม ณ สิ้นปี
2545 จำนวน 135.68 ล้านบาท ส่งผลให้บริษัทฯ
ไม่สามารถจ่ายเงินปันผลให้กับผู้ถือหุ้นได้ในระยะเวลาอันใกล้นี้ แต่อย่างไรก็ตาม บริษัทฯ
ได้พยายามปรับปรุงกลยุทธ์ทางการตลาด การพัฒนาเทคโนโลยีโดยการนำระบบ IT
ที่ทันสมัยเข้ามาใช้ในธุรกิจ การพัฒนาทางด้านคุณภาพและการบริการ
,การวิจัยวิเคราะห์ข้อมูลในเชิงวิชาการโดยผู้ชำนาญเฉพาะด้าน
ตลอดจนการพัฒนาคุณภาพของพนักงาน เพื่อเพิ่มศักยภาพในการแข่งขัน ซึ่งจะส่งผลให้บริษัทฯ
มีกำไรจากการดำเนินงานได้ในอนาคต

ความเสี่ยงจากโอกาสในการรับชำระเงินกู้ยืม

บริษัทฯ ไม่ได้ตั้งสำรองหนี้สูญจากการให้บริษัท ธยานี จำกัด กู้ยืมเนื่องจากบริษัทฯ
ยังคงได้รับชำระดอกเบี้ยอยู่อย่างสม่ำเสมอ และพิจารณาแล้วว่า บริษัท ธยานี จำกัด
ยังคงมีรายได้จากการให้กู้ยืมอยู่
และอีกประการหนึ่งหากภาวะเศรษฐกิจของประเทศดีขึ้นประกอบกับบริษัทฯ
มีการปรับปรุงเพื่อเพิ่มศักยภาพในหลายๆ ด้าน น่าที่จะช่วยให้บริษัทฯ มีกำไรและจ่ายเงินปันผลให้กับ
บริษัท ธยานี จำกัดได้ในอนาคต ซึ่งจะส่งผลให้บริษัท ธยานี จำกัด
ยังพอมีโอกาสทำกำไรและสามารถชำระหนี้คืนได้ในอนาคตเช่นกัน
อย่างไรก็ตามในปัจจุบันฝ่ายบริหารได้มีการปรึกษาหารือกับบริษัท ธยานี จำกัด เพื่อหาแนวทางแก้ไข
ซึ่งคาดว่า บริษัทธยานี
จะเสนอขอปรับปรุงเงื่อนไขการชำระเงินเข้าพิจารณาได้ทันการประชุมผู้ถือหุ้นในเดือนเมษายน
2546

ความเสี่ยงจากการเช่าที่ดิน

บริษัทได้ให้ บริษัท หาดใหญ่สหพาณิชย์ จำกัด เป็นตัวแทนไปจดทะเบียนเช่าที่ดินประมาณ 4ไร่
จากบริษัท ศรีภูวนารถ จำกัด เพื่อประโยชน์ทางธุรกิจของกิจการ ต่อมาบริษัทได้ทำบันทึกร่วมกัน
สามฝ่าย เพื่อเข้ารับเป็นผู้เช่า ในสัญญาเช่าและพัฒนาที่ดิน ซึ่งลงนามโดย บริษัท ไดอาน่าฯ บริษัท
หาดใหญ่สหพาณิชย์ และ บริษัท ศรีภูวนารถ และทั้งสามฝ่ายตกลงและยินยอม
แก้ไขเพิ่มเติมสัญญาเช่าและพัฒนาที่ดิน ฉบับลงวันที่ 13 พฤษภาคม 2539 เปลี่ยนชื่อผู้เช่าจาก บริษัท
หาดใหญ่สหพาณิชย์ เป็น บริษัท ไดอาน่าดีพาร์ทเม้นท์สโตร์ จำกัด (มหาชน) โดย บริษัท
ศรีภูวนารถ จำกัด และ บริษัท ไดอาน่าฯ ตกลงและยินยอมรับสิทธิและหน้าที่ของผู้ให้เช่าและผู้เช่า
ตามสัญญาเช่าและพัฒนาที่ดินที่ได้จดทะเบียนไว้ทุกประการ
ปรากฏตามสัญญาการเข้ารับสัญญาเช่าและพัฒนาที่ดิน ฉบับลงวันที่ 1 กันยายน 2540
ซึ่งบริษัทฯเห็นว่า การทำบันทึก สามฝ่ายน่าจะเป็นการเพียงพอแล้ว อย่างไรก็ดี
บริษัทฯจะได้นำเรื่องนี้เข้าหารือในที่ประชุมผู้ถือหุ้นในเดือน เมษายน 2546 เช่นกัน

ความเสี่ยงจากการที่บริษัทจัดซื้อสินค้าจากผู้จัดจำหน่ายหนึ่งรายมากกว่าร้อยละ 30

บริษัทฯ จัดซื้อสินค้าจากผู้จัดจำหน่ายรายหนึ่ง ร้อยละ 32.39 ซึ่งอาจก่อให้เกิดความเสี่ยงจากการต้องพึ่งพิงผู้จัดจำหน่ายรายดังกล่าว ดังนั้น ทางฝ่ายบริหารจึงมีแผนรองรับ โดยการจัดรายการสำหรับสินค้าของผู้จัดจำหน่ายกลุ่มอื่นอยู่อย่างสม่ำเสมอเพื่อผูกสัมพันธ์ไว้ พร้อมที่จะจัดซื้อสินค้าจากผู้จัดจำหน่ายรายอื่นมาจำหน่ายได้ทันที เมื่อมีการเปลี่ยนแปลงจากผู้จัดจำหน่ายรายใหญ่ ตามที่กล่าว ซึ่งจะลดความเสี่ยงลงได้ อย่างไรก็ดีทางผู้บริหารก็พยายามใช้การเป็นผู้จัดจำหน่ายรายใหญ่ มาเป็นเครื่องมือในการสร้างความร่วมมือทางการตลาดเพื่อประโยชน์สูงสุดของกิจการเช่นกัน

ความเสี่ยงจากการที่บริษัทมีผู้ถือหุ้นรายใหญ่มากกว่าร้อยละ 50

เนื่องจากบริษัทฯ มีผู้ถือหุ้นรายใหญ่อยู่ 2 ราย ที่ถือหุ้นรวมกันในบริษัทมากกว่าร้อยละ 50 คือ บริษัท
ธยานี จำกัด ถือหุ้นในบริษัทฯ เป็นจำนวน 4.21 ล้านหุ้น คิดเป็นสัดส่วนร้อยละ 32.38
ในขณะที่บริษัท พิธานพาณิชย์ จำกัด ถือหุ้นในบริษัทฯ เป็นจำนวน 2.59 ล้านหุ้นคิดเป็นสัดส่วน
ร้อยละ 19.92 และ ทั้งสองบริษัทฯ มีผู้มีอำนาจควบคุมในบริษัทฯ เป็นกลุ่มบุคคลเดียวกัน
โดยมีโครงสร้างคณะกรรมการของทั้งสองบริษัท เป็นดังนี้

คณะกรรมการบริษัท พิธานพาณิชย์ จำกัด

  ------------------ ----------------------------------------------------
  1. นายศิริพงษ์        จันทรัศมี

  2. นายบรรเวช       จันทรัศมี

  3. นายบรรลือ        จันทรัศมี

  4. นายบรรจบ        จันทรัศมี

  5. นายธรรมนูญ       โกวิทยา

  6. นายเนตร         จันทรัศมี
  ------------------ ----------------------------------------------------

7. นายนิกข์ เลาหะกุล

คณะกรรมการบริษัท ธยานี จำกัด

  ------------------ ----------------------------------------------------
  1. นายบรรจบ        จันทรัศมี

  2. นายศิริพงษ์        จันทรัศมี

  3. นายเนตร         จันทรัศมี

  4. นางวดีวรรณ       จันทรัศมี

  5. นางสุพพตา        ศิลปธีรธร
  ------------------ ----------------------------------------------------

กลุ่มผู้ถือหุ้นรายใหญ่ดังกล่าวข้างต้น
สามารถควบคุมมติที่ประชุมผู้ถือหุ้นในส่วนของมติที่ต้องการเสียงสนับสนุนเกินกึ่งหนึ่งของที่ประชุมผู้ถือหุ้น
จึงอาจจะก่อให้เกิดความเสี่ยงต่อ
ผู้ถือหุ้นรายอื่นที่ไม่สามารถรวบรวมคะแนนเสียงเพื่อตรวจสอบและถ่วงดุลได้ แต่บริษัทฯ
ก็มีกรรมการอิสระและกรรมการตรวจสอบ รวมสามท่าน
เพื่อถ่วงดุลกรรมการบริหารและรายงานต่อผู้ถือหุ้นได้เช่นกัน

 สำหรับมติที่ต้องการเสียงสนับสนุนเกิน 2 ใน 3 ของที่ประชุม ก็จะไม่เป็นความเสี่ยงมากนักสำหรับผู้ถือหุ้นรายอื่นที่จะสามารถตรวจสอบและถ่วงดุลได้